Þegar lögreglan knúði dyra hjá séra Bersa , sem var búinn að týna húslyklunum í sjóinn , kom frúin til dyra . Hún var sprenglærð í Alanon-fræðunum og harðneitaði að taka við eiginmanni sínum . Þess vegna svaf hann og vaknaði morguninn eftir í steininum . Það var slíkt áfall að hann fékk aðstoð lögreglunnar til að panta pláss á Vogi . Séra Bersi er staddur á Vogi þessa stundina vegna þess að hann fór í aðgerð á sjúkrahúsi og þurfti að undirgangast svæfingu . Hann er að takast á við sjúkdóminn á ábyrgan hátt með fyrirbyggjandi aðgerðum . Hann er lífsreyndur maður , ofurlítið angurvær og skilur að lífið er ekki auðvelt . Eftirlætismálsháttur hans sem ekki er úr ritningunni fjallar um ævistundirnar eða stundirnar í sólarhringnum . : Omnes vulnerant , postuma necat . Allar særa , hinsta deyðir , segir sér Bersi enda er hann jafn sprenglærður í latínu , grísku og hebresku og hann er virðulegur í fasi . Engan sem ekki þekkir hann mundi nokkru sinni gruna að þessi hógværi sómaklerkur hafi nokkru sinni svamlað ofurölvi innan um unga og vaska lögregluþjóna í Reykjavíkurhöfn ein og trylltur marbendill .